Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi bensiinin ja dieselpolttoaineiden laadusta ja direktiivin 98/70/EY muuttamisesta"



Virallinen lehti nro C 036 , 08/02/2002 s. 0115 - 0116



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi bensiinin ja dieselpolttoaineiden laadusta ja direktiivin 98/70/EY muuttamisesta" (2002/C 36/23) Neuvosto päätti 7. kesäkuuta 2001 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 26. syyskuuta 2001. Esittelijä oli José Ignacio Gafo Fernández. Talous- ja sosiaalikomitea hyväksyi 17. ja 18. lokakuuta 2001 pitämässään 385. täysistunnossa (lokakuun 18. päivän kokouksessa) yksimielisesti seuraavan lausunnon. 1. Johdanto 1.1. Käsillä olevalla direktiivin 98/70/EY muutoksella tähdätään kahteen tavoitteeseen. Ensinnäkin sen avulla pyritään helpottamaan keskimääräistä tehokkuutta koskevien vapaaehtoisten tavoitteiden saavuttamista eli vähentämään Euroopan unionissa myytävien uusien henkilöautojen hiilidioksidipäästöjä 140 grammaan hiilidioksidia kilometrillä vuoteen 2008 (eurooppalaiset valmistajat) tai vuoteen 2009 (japanilaiset ja korealaiset valmistajat) mennessä. Toiseksi muutoksella halutaan varmistaa, että bensiiniä ja dieselpolttoaineita koskevia uusia vaatimuksia sovelletaan vuodesta 2005 alkaen. 1.2. Kyseisten sitoumusten noudattamiseksi oli välttämätöntä parantaa nykyisten polttoaineiden, bensiinin ja dieselöljyn, laatua ja tarkemmin sanottuna vähentää niiden enimmäisrikkipitoisuutta 50 partikkeliin miljoonassa (ppm) bensiinin nykyisestä 150 ja ajoneuvojen dieselöljyn 350 ppm:stä. Siten voidaan lisäksi vähentää aiemmin rekisteröityjen ajoneuvojen päästöjä. 1.3. Direktiiviehdotuksessa asiassa edetään pidemmälle kuin nämä enimmäisrikkipitoisuudet, jotka ovat edellytys sille, että autoteollisuus voi täyttää vapaaehtoisen lupauksensa vähentää päästöjä 140 grammaan CO2/km. Siksi ehdotuksessa määritellään sekä bensiinin että dieselöljyn rikkipitoisuudelle 10 ppm:n enimmäisarvo, jota aletaan soveltaa vuodesta 2011 alkaen ja jonka ansiosta sekä diesel- että bensiinikäyttöisiä ajoneuvoja varten voidaan myöhemmin määritellä uusia, aiempaa tiukempia tehokkuusvaatimuksia. 1.4. Jotta nämä tavoitteet voitaisiin saavuttaa, välitavoitteeksi on asetettu, että vuoteen 2005 mennessä sekä rikitöntä bensiiniä että rikitöntä ajoneuvojen dieselöljyä on käytettävissä maantieteelliseltä kannalta tasapainoisesti kaikissa jäsenvaltioissa, jotta uuden sukupolven ajoneuvoista, jotka on suunniteltu käyttämään kyseisiä polttoaineita, voitaisiin tehdä mahdollisimman suorituskykyisiä. 1.5. Lisäksi direktiivin 98/70/EY soveltamisalaa täydennetään sisällyttämällä sen piiriin liikkuvat työkoneet ja maataloustraktorit, jotka oli jätetty direktiivin soveltamisalan ulkopuolelle aiemman, kyseisiä koneita koskevan lain lakkauttamisen yhteydessä. Ehdotuksessa määritellään rikkipitoisuuden ylärajaksi 2000 ppm direktiivin voimaantulosta alkaen, ja vuonna 2008 raja lasketaan 1000 ppm:ään. Jäsenvaltioille jätetään mahdollisuus asettaa ylärajaksi 500 ppm tai soveltaa kunakin ajankohtana määrättyä ajoneuvojen dieselöljyn rikkipitoisuusrajaa. 1.6. Ehdotuksessa ehdotetaan myös perustettavaksi laatujärjestelmä, jonka perustana käytetään lähitulevaisuudessa julkistettavaa yhteisön standardia tai sitä vastaavia jäsenvaltioiden laatujärjestelmiä. Lisäksi jäsenvaltioiden tulee ehdotuksen mukaan toimittaa komissiolle vuosittain alueellaan kaupan pidettyjä polttoaineita koskeva selvitys. 1.7. Komission on määrä tarkastella laatuvaatimuksia uudelleen ennen joulukuun 31. päivää 2006 ottaen huomioon sitoumukset CO2-päästöjen vähentämisestä, ilman pilaantumista aiheuttavat ajoneuvojen kaasupäästöt ilman laatua koskevien direktiivien valossa, autonvalmistajien kanssa tehdyt sopimukset sekä epäpuhtauspäästöjen vähentämistekniikoiden kehityksen. 2. Huomioita 2.1. Komitea suhtautuu myönteisesti, vaikkakin tietyin jatkossa esitettävin varauksin, ehdotukseen direktiivin 98/70/EY muuttamisesta. Muutos edistänee huomattavasti polttoaineiden laadun parantamista ja mahdollistanee henkilöautojen valmistajien ja maahantuojien itsensä asettamien vapaaehtoisten tehokkuustavoitteiden saavuttamisen. Komitea kiinnittää huomiota 20 viimeisen vuoden aikana tehtyyn huomattavaan työhön rikkipitoisuuden vähentämiseksi etenkin dieselpolttoaineissa. Ponnistusten ansiosta pitoisuudet ovat laskeneet 6000 ppm:stä miljoonassa nykyiseen 350 ppm:ään ja tulevaisuuden 50 ppm:ään, johon on määrä päästä kymmenen vuoden kuluessa. 2.2. Komitea on tyytyväinen Euroopan komission esitykseen CO2-päästöjen kokonaisvähentymän myönteisistä nettovaikutuksista, mutta olisi toivonut sen perehtyvän tutkimuksessaan maakohtaisiin vaikutuksiin kussakin jäsenvaltiossa. 2.3. Komitea suhtautuu kuitenkin hieman epäillen kustannusarvioihin direktiivin soveltamisen vaikutuksista tuotteiden loppuhintaan. Bensiinin osalta arvioitu 0,25 eurosentin lisäkustannus ja dieselpolttoainetta koskeva noin 0,60 sentin arvioitu lisäkustannus ovat huomattavasti alhaisempia kuin se 1,53 sentin litrakohtainen lisäkustannus, jonka perusteella eräälle jäsenvaltiolle annetaan neuvoston äskettäisessä päätöksessä Euroopan komission ehdotuksesta ja direktiivin 92/81/EY mukaisesti lupa edistää kyseisten vähärikkisten polttoaineiden levittämistä markkinoille niihin kohdistuvien verovähennysten avulla. Komitea kehottaa siksi komissiota tarkistamaan direktiiviehdotuksen perusteluosassa esitetyt kustannusluvut, sillä muutoin mainittu neuvoston hyväksymä verovähennys voitaisiin katsoa luonteeltaan valtionavuksi. 2.4. Komitea toivoo sekaannusten välttämiseksi, että muutettavan direktiivin 3 artiklaan sisältyvä maininta "rikkipitoisuudesta, jonka on oltava alle 10 mg/kg (ppm)" poistettaisiin ja korvattaisiin aina maininnalla "rikkipitoisuus, joka on enintään 10 mg/kg (ppm)", koska ehdotuksessa käytetty sanamuoto on teknisesti harhaanjohtava. Ei ole olemassa luotettavia menetelmiä kymmenesmiljoonasosien mittaamiseksi, jota 9,99 ppm:n pitoisuus edellyttäisi direktiivin nykyisen sanamuodon mukaan. Ilmaisu ei myöskään vastaa liitteissä 1-4 käytettyä määritelmää. 2.5. Komission ehdotuksessa mainitaan polttoaineiden saatavuuden osalta, että vuodesta 2005 lähtien jäsenvaltioiden on taattava rikittömien polttoaineiden saatavuus "maantieteellisesti tasapainoisesti". 2.5..1Komitea on sitä mieltä, että saatavuuden käsitettä tulisi tarkentaa sisällyttämällä direktiiviin määrää ilmaiseva parametri. Komitean mielestä kyseistä polttoainetta on oltava saatavilla vähintään 25 prosentilla niistä jäsenvaltioiden huoltoasemista, jotka sijaitsevat tavanomaisen tieverkoston varrella sekä 50 prosentilla moottoriteiden varsilla ja Euroopan unionin ulkorajoilla sijaitsevista huoltoasemista. 2.6. Komitean mielestä olisi ollut parempi, että jäsenvaltiokohtaisia, yhtenäistämättömiä rikkipitoisuusrajoja sovellettaisiin liikkuvissa työkoneissa ja maataloustraktoreissa käytettävään dieselpolttoaineeseen jäsenvaltiotasolla ainoastaan EY:n perustamissopimuksen 95 artiklan 4 kohdassa määrätyn menettelyn mukaisesti. 2.7. Komitea katsoo lopuksi, että kyseisten polttoaineiden valvontaa koskevien yhteisön sääntöjen valmistuttua jäsenvaltioiden tulee siirtymäkauden jälkeen alkaa noudattaa niitä ja lakkauttaa omat perinteiset järjestelmänsä, vaikka niiden avulla voitaisiin päästä vastaaviin tuloksiin. Bryssel 18. lokakuuta 2001. Talous- ja sosiaalikomitean puheenjohtaja Göke Frerichs